Dramă cumplită la Rădu­căneni. O fetiţă de opt ani riscă să-şi piardă viaţa din cauza propriilor părinţi. Reprezentanţii Spitalului de Copii şi ai Direcţiei Generale de Asistenţă Socială şi Protecţia Copilului (DGASPC) încearcă să gestioneze un caz medico-social cum nu le-a mai fost dat să vadă: viaţa unei copile de opt ani, diagnosticată cu cancer renal, atârnă de decizia pă­rinţilor care nu sunt de acord cu indicaţiile terapeutice ale me­dicilor.

Deşi fetiţa are metastaze pulmonare evidenţiate în urma investigaţiilor de specialitate, părinţii săi refuză categoric ope­raţia. Explicaţiile adulţilor sunt cât se poate de aberante: dacă tatăl crede că medicii vor să-i fure fiicei sale organele, mama aş­teaptă de la medicul curant o declaraţie scrisă că fetiţa va supravieţui intervenţiei. Toate aceste discuţii se poartă în timp ce minora este diagnosticată cu cancer în stadiu terminal. „Fetiţa este diagnosticată cu nefroblastom cu histologie nefavorabilă, recidivat, operat. Noi am fost sesizaţi de către spital că părinţii nu vor să aducă copilul la tratament. Drept urmare, i-am invitat la dialog, au venit, dar nu au înţeles mare lucru, şi au avut o atitudine agresivă. Noi ne dorim să fie salvat acest copil, şi trebuie salvat dacă se poate. Părinţii trebuie să fie convinşi să meargă cu fetiţa la tratament în continuare şi să nu o condamne“, a precizat Tiberiu Bantaş, purtător de cu­vânt al Protecţiei Copilului. Au­torităţile recunosc că, în lipsa acordului părinţilor, nu s-ar putea face mai nimic în condiţii de urgenţă.

Opiniile specialiştilor

Bianca Nedelcu, din satul Bohotin, comuna Răducăneni, acum în vârstă de opt ani, a fost diagnosticată cu cancer la rinichi în 2011. Fetiţa a fost monitorizată în clinica de oncologie de la Spitalul de Copii „Sfânta Maria“ de către medicul pediatru Antonela Ciobanu. După o serie de proceduri şi tratamente pe care copila le-a îndrumat conform indicaţiilor specialiştilor, începând din vară, pacienta nu a mai fost adusă la spital, aşa cum li se recomandase părinţilor. „Pacienta nu a fost adusă de către mama sa la data de 04.09.2017 pentru internare şi terapie, după cum declarase mama sa că este de acord. Ulterior, la data de 11.09.2017, familia s-a prezentat la spital, refuzând însă internarea. Pă­rinţii minorei au fost extrem de agresivi verbal, perturbând ac­tivitatea atât pe secţia de oncologie, cât şi la nivelul direcţiei spitalului, şi părăsind spitalul fără a semna orice act prin care refuzau spitalizarea“, potrivit unei înştiinţări pe care Pediatria a trimis-o la DGASPC.

Conform documentului, medicii nu pot aprecia starea curentă a fetiţei, însă la ultima evaluare din iulie rezultatele investigaţiilor nu arătau deloc bine. „La ultima evaluare clinico-biologică şi imagistica coroborată cu evaluarea PET-CT s-au decelat recidiva locală în loja renală dreaptă şI metastaze pulmonare, ceea ce încadrează cazul în stadiul IV (maxim) de gravitate, cu prognostic extreme de rezervat, chiar dacă pacienta ar relua chimio­terapia de linie III (de rezervă)“, se mai precizează în documentul citat. Potrivit reprezentanţilor Spitalului de Copii, tratamentul Biancăi trebuie efectuat numai în spital, sub supraveghere de specialitate. „Fetiţa este în evidenţa clinicii de oncologie a spitalului nostru din anul 2011 şi are numeroase internări la noi pentru tratament pentru afecţiunea pe care o are. Ultima prezentare este însă în luna iulie 2017. Nu ştim motivele de ce s-a oprit şi nu a mai venit. Tratamentul se face doar în spital, şi trebuie înţeles acest lucru. Sigur că părinţii au toate drepturile asupra copilului, dar atitudinea spitalului a fost corectă că a trecut la informarea DGASPC. Probabil pă­rinţii nu înţeleg sau interpretează altfel situaţia, dar este un caz care are nevoie de tratament“, a menţionat dr. Solange-Tamara Roşu, medic-şef UPU, purtător de cuvânt al Spitalului de Copii.

Opiniile părinţilor

Soţii Petru şi Maria Nedelcu par de neclintit din decizia lor de a nu-şi mai lăsa copilul pe mâna medicilor. Cei doi părinţi au povestit pentru „Ziarul de Iaşi“ că nu sunt de acord cu continuarea procedurilor de specialitate pentru că nu au încredere în doctori. Motivele din spatele acestei atitudini sunt cât se poate de aberante: tatăl, un bărbat incoerent după un accident suferit în urmă cu câţiva ani, susţine că specialiştii i-ar putea fura organele fiicei sale. „Au vrut să mă mintă, să o oblige să o opereze. Să semnez eu viaţa copilului pe un caiet studenţesc? Vă daţi dumneavoastră viaţa pe mâna mea să vă tai şi - ferească Dumnezeu! să iasă copilul în sicriu? Eu ştiu ce fac doctorii în sala de operaţie? Se poate să-i ia organele...“, spune tatăl copilei. Pe de altă parte, mama Biancăi a adăugat că ea nu-şi lasă fetiţa pe mâna chirurgilor până când aceştia nu semnează un document prin care să-şi asume un eventual eşec al intervenţiei.

„Nu mai sunt de acord să o opereze pe fetiţă, pentru că doamna doctor Ciobanu şi-a luat angajamentul şi peste doamna doctor Miron, şi peste domnul manager, şi peste chirurg, şi medic ATI, că fetiţa se va opera. E vorba de operaţie de cancer pe inele, care nu se face la noi. Trebuia să merg ori la Cluj, ori la Timişoara, şi nu-mi convine. Eu cu 10 milioane ţin doi copii. Nu-mi convine să fac pe contul meu operaţia“, a spus Maria Nedelcu. Mama fetiţei a adăugat că nu este de acord cu operaţia la plămâni a fiicei sale pentru că, după o astfel de intervenţie, plămânul nu se mai re­generează. „Doamna doctor Ciobanu mi-a spus să operez fetiţa la plămâni, pentru că are metastaze la plămâni. Nu sunt de acord. Dacă doamna doctor dă iscălitură că, de ferească Dum­nezeu!, dacă se întâmplă ceva cu fetiţa, răspunde dumneaei, eu merg pe linia asta. Vrem şi noi o semnătură, că răs­punde. Dacă o băgăm la sala de operaţie şi ne spune că s-a dus? Ce fac eu? Îmi este teamă să o pierd. Ei au operat copil cu metastaze pulmonare şi copilul în sicriu. Rinichiul mai creşte după operaţie, dar plămânul nu mai dă“, a mai adăugat mama.

Ce spun autorităţile locale

Conform reprezentanţilor Pri­măriei Răducăneni, familia Ne­delcu este în atenţia serviciului de asistenţă socială de mai mulţi ani. „Fetiţa familiei, Bianca Pe­tronela Nedelcu, este înca­drată în grad de handicap, având o problemă gravă de sănătate. Copila a fost internată la Iaşi, la Pediatrie, dar după toate demersurile făcute în vederea unei intervenţii chirurgicale, mama şi cu tata nu au fost de acord. Mama a motivat spunând că, având în vedere diagnosticul, nu vrea să mai chinuie copilul. Noi încercăm să instituim o măsură de protecţie pentru copil. Având în vedere starea de sănătate, cred că trebuie ţinută numai în spital, pe când mama nu este de acord. Părinţii refuză categoric copilei şansa la viaţă“, a declarat Luminiţa Lupu, asistent social în comuna Răducăneni, care recu­noaşte că nu a găsit o modalitate de a forţa părinţii să accepte operaţia. Cu toate aceste motivări, este incredibil cum un copil nevinovat este astfel ucis de părinţii in­conştienţi, dar şi de un sistem social „bolnav“, sistem care, iată, nu găseşte căi de a interveni în astfel de situaţii de urgenţă.